แห่รูดปรื๊ดซื้อกองทุน-ประกัน
เคทีซีเผยคนไทยนิยมซื้อประกันและกองทุนรวมผ่านบัตรเครดิต
12 ต.ค. 2558

เคทีซีเผยคนไทยนิยมซื้อประกันและกองทุนรวมผ่านบัตรเครดิต 
นางพิทยา วรปัญญาสกุล รองประธานเจ้าหน้าที่บริหาร ธุรกิจบัตรเครดิต บริษัท บัตรกรุงไทย (เคทีซี) เปิดเผยว่า ยอดใช้จ่ายผ่านบัตรหมวดพิเศษที่เติบโตโดดเด่นปีนี้ ได้แก่ ซื้อประกันผ่านธนาคาร (แบงก์แอสชัวรันส์) เติบโตถึง 20% แรงขึ้นมาเป็นอันดับ 2 การซื้อกองทุนรวมหุ้นระยะยาว (แอลทีเอฟ) ที่ปีนี้พุ่งถึงกว่า 1,000 ล้านบาท ขยายตัวตั้งแต่ไตรมาส 2 เพราะดัชนีหุ้นลดลง จากปกติแรงซื้อมักกระจุกช่วงปลายปี
“ทั้งสองหมวดนี้ได้อานิสงส์จากธนาคารกรุงไทยที่เป็นบริษัทแม่มียอดขายดีและลูกค้าสะดวกชำระผ่านบัตรเครดิตเคทีซี นอกจากนี้หมวดที่เติบโตเกินคาด คือ สินค้ากีฬา จากเทรนด์ดูแลสุขภาพ ปั่นจักรยาน ทำให้ยอดการรูดซื้อสินค้าประเภทอุปกรณ์กีฬา รวมถึงชุดกีฬาเพิ่มขึ้นมาก” นางพิทยา กล่าว
ด้านยอดใช้จ่ายในหมวดหลัก ช็อปปิ้งและท่องเที่ยว ยังขยายตัวได้ดี แม้ว่าภาวะเศรษฐกิจจะทำให้ภาพรวมบรรยากาศการใช้จ่ายซบเซา แต่กลุ่มที่มีรายได้สูงยังใช้จ่ายตามปกติ โดยหมวดช็อปปิ้งเติบโต 12% และหมวดท่องเที่ยวเติบโต 15% ส่วนหมวดเติมน้ำมันลดลง 9% ซึ่งยังน่าพอใจ เพราะราคาน้ำมันลดลงเกือบ 50% แสดงว่าลูกค้ามีความถี่ในการใช้บัตรมากขึ้น และยอดใช้บัตรเพื่อเติมน้ำมันยังมีสัดส่วนสูง
แนวทางการทำโปรโมชั่นกระตุ้นการใช้จ่ายจะให้ความสำคัญทุกหมวด เน้นหมวดหลัก กิน ช็อปปิ้ง ท่องเที่ยว โดยไตรมาสสุดท้ายที่เป็นฤดูกาลใช้จ่าย บริษัทจะมีแคมเปญยักษ์เน้นร่วมมือกับห้างสรรพสินค้าและร้านอาหาร รวมทั้งร่วมมือกับพันธมิตรออกแคมเปญส่งเสริมการขายเฉพาะกลุ่ม เช่น หมวดความสวยความงาม ที่ยอดขายชะลอลง จำเป็นต้องขยันออกโปรโมชั่นมาช่วยกระตุ้นยอดขายสิ้นปี
อย่างไรก็ตาม ยอดการใช้จ่ายผ่านบัตรช่วง 8 เดือนแรก เติบโต 12% ยังต่ำกว่าเป้าหมายที่ตั้งไว้ 15% ซึ่งต้องลุ้นในไตรมาสสุดท้าย โดยมาตรการกระตุ้นเศรษฐกิจภาครัฐน่าจะมีส่วนช่วยให้กำลังซื้อเพิ่มขึ้นทันปลายปี
สำหรับการขยายฐานบัตรที่มีเป้าหมาย 4 แสนใบ อาจจะทำได้ราว 3.2-3.5 แสนใบ จากการมุ่งเน้นคุณภาพลูกค้าใหม่ ทำให้ยอดอนุมัติต่ำลงเหลือ 48-49%